Ei enää piikkimattoja tai vaarallisia takaa-ajoja. Poliisi on saamassa uudenlaisen konstin rikollisten pysäyttämiseen.

EU-komissio on alustavasti näyttämässä vihreätä poliisin sähkömagneettiselle pulssiaseelle, jolla lamautetaan takaa-ajettavan auton järjestelmät.

Pulssiaseen vaikutuksia ja tekniikkaa testataan komission SAVELEC-hankkeessa, jossa ovat mukana useiden EU-maiden turvallisuusviranomaiset ja tekniikkaa kehittelevät eurooppalaiset yritykset.

Pulssiaseen käyttöönottoa edeltävät vielä lukuisat testit ja myös lainsäädäntöä joudutaan tarkastelemaan.

Kenties jossakin lähitulevaisuudessa, kun taustapeilissä välkkyvät siniset valot, pakoon on turha enää yrittää nopeallakaan autolla. ILKKA LAITINEN

Tämän tästä saamme lukea uutisia hurjista, takaa-ajoista, joissa rattijuoppo pakenee poliisia hirvittävällä nopeudella ja vaarantaa kaikkien kulkijoiden hengen.

Poliisin konstit ovat rajalliset. Ampuminen on aina riski, aina ei voi käyttää piikkimattoa, aina ei voi rakentaa tiesulkua.

Kuvittele, että poliisilla olisi käytössä laite, joka nappia painamalla pimentäisi edellä ajavan auton sähkölaitteet ja pysäyttäisi pakenijan. Olisi se ainakin parempi vaihtoehto kuin mielipuolinen katuralli.

Kuvassa poliisi pysäytti takaa-ajetun ajamalla siviiliautolla pakenijan kylkeen Helsingissä joitakin vuosia sitten. Pulssiase olisi pysäyttänyt karkurin nopeammin. ULLA-STIINA SIMOLA

Laite ei ole enää mikään kaukainen poliisin unelma, vaan tekniikkaa kehitellään Euroopassa jo täyttä päätä ja ensimmäisiä ”pulssitykin” prototyyppejä on jo testailtu.

Vaatimus tällaisen laitteen kehittämisestä on tullut muun muassa Ranskan, Espanjan ja Saksan poliiseilta, joilla on saattanut tulla turhautumisia, kun on yritetty pysäyttää vaikka yli 300 km/h nopeudella kiitävää Lamborghinia moottoritiellä.

Nyt Euroopan komission asettama yhteistyöelin selvittelee parhaillaan laitteen mahdollisuuksia. Tässä konsortiossa on mukana eri maiden turvallisuusviranomaisia ja elektroniikan yrityksiä - esimerkiksi ruotsalainen Bofors on mukana kehittelemässä sähkömagneettista etälamautinta.

EURO-projekti kantaa nimeä SAVELEC (Safe Control of Noncooperative Vehicles Through Electromagnetic Means). SAVELECin tehtävänä on yksiselitteisesti kehittää sähkömagneettista pulssia ja suuritehoisia mikroaaltoja käyttävä pulssiase, joka lamauttaa tilapäisesti takaa-ajettavan ajoneuvon elektronisen järjestelmän.SAVELEC-hankkeesta uutisoi aiemmin Tekniikka&Talous -lehti.

Nyt tuulilasin takana vilkkuu tutkan silmä. Tulevaisuudessa sieltä leimahtaa ehkä näkymätön sähköpulssi. ILKKA LAITINEN

– Tämä laite ei toimi armeijan käyttämän sähkömagneettisen pulssiaseen tavoin niin, että se tuhoaisi auton järjestelmän. Me haluamme vain lamauttaa auton järjestelmän, jotta voimme pysäyttää auton, mutta emme halua, että moottoritielle jää romuja, sanoo ranskalaisessa MBDA-yrityksessä työskentelevä järjestelmäinsinööri Cécile Mace New Scientic -lehdessä. Leipätyökseen ohjuksia valmistava MBDA on mukana SAVELEC-hankkeessa.

Laite ei vahingoita matkustajia, jalankulkijoita eikä lähistöllä olevia poliiseja, vakuuttaa Mace. Ihminen ei tunne sähköpulssiin iskua autoon. Ihmisen tosin saattaa kuulla ikään kuin pienen poksahduksen, mutta se ei vahingoita korviakaan.

Sähkömagneettiset pulssiaseet eivät pääse poliisin käyttöön ihan heti, vaikka tekniikka toimii. Tarvitaan vielä paljon testausta ja pysäytin pitää saada muokattua isosta kömpelöstä prototyyppiversiosta pienemmäksi ja helppokäyttöisemmäksi. Tie on kuitenkin auki tulevaisuuteen ja kun laite tulee käyttöön EU:ssa, sen tie avautuu myös Suomeen, jos Suomi laitteen haluaa.